SPRÁVA
O BILATERÁLNEJ   POMOCI
členských krajín EÚ a Nórskeho kráľovstva
 Slovenskej republike 
v roku 2002

Belgické kráľovstvo

Dánske kráľovstvo

Francúzska republika

Holandské kráľovstvo

Luxemburské veľkovojvodstvo

Nórske kráľovstvo

Rakúska republika

Nemecká spolková republika 

Spojené kráľovstvo Veľkej Británie a Severného Írska

Španielske kráľovstvo

Talianska republika

Úvod

Správa bola vypracovaná na základe úlohy  vyplývajúcej z uznesenia vlády SR č. 299 zo 4. apríla 2001 uloženej podpredsedovi vlády pre európsku integráciu, ľudské práva a menšiny a predstavuje situáciu stavu do 31.12. 2002.

Táto správa o bilaterálnej zahraničnej pomoci zahrňuje 10 krajín EÚ a Nórsko. Na základe uznesenia vlády č. 1218/2001 bola v roku 2002 zrušená funkcia výkonného národného koordinátora zahraničnej pomoci, a preto bola vypracovaná na odbore zahraničnej pomoci PHARE, bilaterálnej a multilaterálnej spolupráce ÚV SR Všeobecná koordinačná smernica pre zahraničnú pomoc poskytovanú EÚ a jej členskými štátmi v období pred prijatím Slovenskej republiky do EÚ. Všeobecná koordinačná smernica je základným právnym dokumentom, ktorým sa riadi predvstupová pomoc, ako aj zahraničná pomoc vo všeobecnosti. Je  určená sektorovým koordinátorom, všetkým pracovníkom, ktorí sa podieľajú na programovaní a implementácii predvstupovej pomoci a bilaterálnej spolupráce, mestám a obciam a širokej verejnosti. Smernica slúži nielen na zvýšenie všeobecnej informovanosti, ale v prvom rade na zvýšenie transparentnosti nakladania s prostriedkami zahraničnej pomoci. Pre lepšiu schopnosť Slovenskej republiky využiť zahraničnú pomoc v čo najvyššej miere a čo najefektívnejším spôsobom bola vypracovaná na ÚV SR aj  Informačná príručka o možnostiach využitia finančnej pomoci poskytovanej EÚ a jej členskými štátmi v období pred prijatím Slovenskej republiky do EÚ.  

Predvstupová pomoc členských krajín EÚ prichádza na Slovensko na základe bilaterálnych dohôd a platného legislatívneho dokumentu schváleného vládou toho-ktorého členského štátu, ako je „Memorandum o porozumení“ alebo „Akčný plán“. V roku 2002 bola podpísaná Dohoda o spolupráci medzi Slovenskou republikou a Flámskym spoločenstvom Belgického kráľovstva a Memorandum o porozumení medzi Slovenskou republikou a Holandským kráľovstvom. 

Celkový prehľad zahraničnej pomoci podľa jednotlivých krajín udáva priložená tabuľka. Určité neúplnosti v prehľade vyplývajú zo značnej rôznorodosti foriem spolupráce. Podľa záverečnej tabuľky sa na základe údajov dá konštatovať, že zahraničná pomoc poskytnutá Slovenskej republike v rámci bilaterálnej pomoci krajín EÚ a Nórskeho kráľovstva predstavovala celkový objem 778 740 877 Sk. Bilaterálna pomoc plynúca v rámci bilaterálnej spolupráce s členskými krajinami EÚ a Nórskeho kráľovstva má stúpajúcu tendenciu, oproti roku  2001 celková suma podporených projektov vzrástla o 221 791 877 Sk.

Význam a obsah zahraničnej pomoci

Cieľom programov bilaterálnej pomoci krajín EÚ a Nórskeho kráľovstva na jednej stane a Slovenskej republiky na strane druhej je posilnenie spolupráce s cieľom podpory stability a bezpečnosti v stredoeurópskom regióne a ďalšieho pokroku pri plnení  kritérií na členstvo v Európskej únii, ako aj plnenie Národného programu na prijatie acquis communautaire. 

Zahraničná pomoc je významným nástrojom v procese transformácie hospodárstva a spoločnosti prebiehajúcej v Slovenskej republike. Pod pojmom zahraničná pomoc sa chápe široké spektrum poradenstva, prenos know-how, nových technológií, študijné pobyty, stáže, vzdelávacie aktivity, finančné granty a pod. Okrem tejto „oficiálnej“ pomoci, z finančných prostriedkov vyčlenených vládami krajín EÚ a Nórskeho kráľovstva na zahraničnú pomoc štátom SVE alebo priamo SR, niektoré štáty poskytujú pomoc aj priamo konečným prijímateľom, ktorými môžu byť fyzické osoby napr. formou štipendií a študijných pobytov, súkromné firmy napr. formou školenia pracovníkov, poradenstva tréningov, strategických analýz a pod. 

Nástroje koordinácie zahraničnej pomoci

Na základe uznesenia vlády  č. 299 zo 4. apríla 2001 sa presunuli kompetencie koordinácie programov bilaterálnej pomoci členských štátov EÚ z Ministerstva zahraničných vecí SR na Úrad vlády SR, sekciu európskych záležitostí, ktorá zabezpečuje predvstupovú pomoc Slovenskej republike prostredníctvom odboru zahraničnej pomoci PHARE, bilaterálnej a multilaterálnej spolupráce. Nástrojom riadenia a koordinácie zahraničnej pomoci vo vzťahu k rezortom bola Národná zmiešaná komisia, ktorej členov na základe nominácie ústredných orgánov štátnej správy menoval podpredseda vlády Pál Csáky. Predsedom Národnej zmiešanej komisie bol v roku 2002 Ivan Fecenko, riaditeľ odboru zahraničnej pomoci PHARE, bilaterálnej a multilaterálnej spolupráce Úradu vlády SR.

BELGICKÉ KRÁĽOVSTVO

FLÁMSKE SPOLOČENSTVO

V rámci novej stratégie spolupráce sa vláda Flámskeho spoločenstva Belgického kráľovstva rozhodla prispieť k úspechu reštrukturalizácie v krajinách strednej a východnej Európy, a tak v roku 2002 podpísala aj so Slovenskou republikou Dohodu o spolupráci na najbližších 5 rokov. Bilaterálna spolupráca so SR je zameraná na rozvoj demokratickej spoločnosti, trhového hospodárstva a vyváženého sociálneho modelu, ako aj vytvorenie trvalo udržateľnej partnerskej väzby a rozšírenia vzájomnej bilaterálnej spolupráce.

Vláda Flámskeho spoločenstva Belgického kráľovstva sa usiluje zvýšiť úroveň sociálnej starostlivosti a blahobytu v partnerských krajinách v strednej a východnej Európe. 
V programe spolupráce sa zameriava na vzájomné výmenne pobyty, projekty, štipendiá, spoločné aktivity v nasledovných sektoroch: kultúra, školstvo, hospodárstvo a sociálna starostlivosť, doprava, poľnohospodárstvo a cestovný ruch.

 Projektové zámery vzájomnej spolupráce sú:

•	Prijatie acquis communautaire: súbor noriem vydaných v európskych zmluvách, alebo na základe týchto zmlúv, ktoré kandidátske krajiny musia prijať pred vstupom do EÚ.
•	Komerčný projekt: najdôležitejším cieľom je vytvoriť ziskovú činnosť alebo štruktúru, do ktorej bude predkladateľ projektu zapojený aj po skončení projektu.
•	 Budovanie kapacít:  každá forma odovzdania flámskych vedomostí, skúseností, odborných znalostí týkajúcich sa organizácie alebo riadenia spoločností, organizácií, verejnoprospešných služieb, riadiacim pracovníkom a verejným činiteľom.
Projekty podporené v roku 2002:

Názov projektu

Sektor

Suma
v EUR

Posilnenie ekonomického potenciálu v košickom regióne | MVRR SR | 69 885, 32
Monitorovanie znečistenia vzduchu na Slovensku | MŽP SR | 159 918
Lesný systém skorého varovania na základe diaľkového snímkovania | MŽP SR | 115 983
Zavádzanie nariadení ES v oblasti vody | MP SR | 129 399,50
SPOLU | 475 186

Bilaterálna pomoc plynúca z Flámskeho spoločenstva Belgického kráľovstva na Slovensko v rámci bilaterálnej spolupráce má klesajúcu tendenciu. V roku  2002 celková suma podporených projektov flámskou vládou dosiahla hodnotu 475 186 EUR, čo predstavuje 19 748 730 Sk.

Valónsky región a Francúzske spoločenstvo 

V zmysle bilaterálnej dohody o spolupráci medzi Francúzskym spoločenstvom a Valónskym regiónom na jednej strane a Slovenskou republikou na druhej strane, ktorá bola podpísaná dňa 30. marca 2001, bol schválený program spolupráce pre roky 2002 a 2003. 
V roku 2002 sa realizovali projekty v nasledujúcich oblastiach:
•	veda a technika – podpora spolupráce medzi univerzitami, výskumnými inštitútmi a ostatnými vedeckými inštitútmi medzi Slovenskou republikou a Spoločenstvom Valónsko-Brusel, 
•	odborné vzdelávanie - vzdelávanie odborníkov z oblasti zamestnanosti, odborného vzdelávania a regionálneho rozvoja,
•	kultúra - zmluvné strany umožnia svojim občanom oboznámiť sa s kultúrou druhej zmluvnej strany,
•	mládež - pokračovanie v programe umožňujúcom mládežnícke výmeny (festival, kolokvium, …) a školské výmeny. Výmeny mládeže v rámci programu EÚ „Mládež„, ako aj medzi školskými zariadeniami. U školských zariadení budú uprednostňované bilingválne gymnázia s francúzskym programom,
•	pedagogická spolupráca - pokračovanie vzdelávania na úrovni stredoškolského a vysokoškolského štúdia, vo francúzštine vo forme cudzieho jazyka a v odborných predmetoch vedených vo francúzštine,
•	štipendiá -  vyčlenenie  prioritne na projekty z nasledujúcich oblastí: projekt z oblasti pedagogickej spolupráce vzdelávanie štátnych úradníkov z oblasti medzinárodných vzťahov; vedecká spolupráca; jazyk a literatúra; knihy a verejné knižnice; médiá; umelecké vzdelávanie; vzdelávanie vedúcich pracovníkov kultúrnych a vzdelávacích inštitúcií; ekonomické a administratívne vedy; súčasná história a verejné právo, ľudské práva, európske inštitúcie.

Spoločenstvo Valónsko-Brusel podporovalo v roku 2002 vyššie uvedené oblasti spolupráce s cieľom akceptácie acquis communautaire v Slovenskej republike.
Finančné prostriedky poskytnuté Valónskym regiónom a Francúzskym spoločenstvom na realizáciu programu v roku 2002 neboli vyčíslené. Program sa uskutočňuje na báze reciprocity, a preto sa finančný plán nerealizoval. V prípade vstupu jednotlivých regiónov do programu sa zapájajú aj regióny poskytnutím individuálnych prostriedkov.

Prehľad projektov realizovaných v roku 2002:

Názov projektu | Sektor
Farmakológia pre artériosklerózu - Experimentálny výskum na   transgénických myšiach | SAV
Merania v usporiadaných vektorových priestoroch a v hmlistých (nejasných) množinách | SAV

Skúmanie proteínu MN/CA 9 nachádzajúceho sa
v ľudských karcinómoch

SAV

Proteomická analýza nádorových buniek vyjadrujúcich alebo nevyjadrujúcich MN/CA 9 | SAV
Modelovanie elektronickej korelácie | SAV
Nové metalurgické technológie a životné prostredie | SAV
Príprava a charakterizácia ílovitých nanokompozitov | SAV
Genetické transformácie borovice | SAV
Rekvalifikácia pracovníkov –rozvoj nepretržitého vzdelávania | MH SR
Pedagogické metódy a odborné vzdelávanie | MH SR
Festival frankofónneho filmu v Bratislave | MK SR
Výstava „Christian Carez a jeho žiaci“ | MK SR
Výstava „Volám sa Jacques Brel“ | MK SR
Medzinárodný filmový festival Bratislava | MK SR
Mládež a Európa | MŠ SR
Pokračovanie vzdelávania pedagógov z Bilingválneho gymnázia so slovensko-francúzskou a slovensko-španielskou sekciou v Žiline | MŠ SR
Spolupráca s Bilingválnym gymnáziom so slovensko-francúzskou a slovensko-španielskou sekciou v Žiline | MŠ SR
Spolupráca s Univerzitou Komenského v Bratislave | MŠ SR

DÁNSKE  KRÁĽOVSTVO

Bilaterálna pomoc Dánskeho kráľovstva sa realizuje prostredníctvom Výboru pre medzinárodné výdavky, Ministerstva financií Dánského kráľovstva a bol pri ňom zriadený Sekretariát pre pomoc krajinám strednej a východnej Európy. Hlavnou náplňou jeho činnosti je poskytovanie technickej pomoci pri budovaní administratívnych kapacít krajín SVE v jednotlivých oblastiach činnosti. Sekretariát sa zameriava primárne na dve oblasti:

1. Ochrana a tvorba životného prostredia 

Bilaterálna pomoc Dánskeho kráľovstva pre kandidátske krajiny je poskytovaná v rámci programu DANCEE prostredníctvom Ministerstva pre životné prostredie a energetiku Dánskeho kráľovstva. Cieľom tohto programu je sústrediť pomoc Slovenskej republike na prípravu na vstup do EÚ s ohľadom na aproximáciu environmentálnych požiadaviek v súlade s medzinárodnými dohodami v oblasti životného prostredia a posilniť vplyv dánskej environmentálnej pomoci v Slovenskej republike. Pomoc pre SR v oblasti životného prostredia je podporená lokálnym koordinátorom a starším poradcom, ktorí pôsobili aj v roku 2002 na MŽP SR. Slovensko-dánska spolupráca sa koná na základe Dohody o spolupráci, ktorá má platnosť do roku 2004 a na základe ktorej dánska vláda uvoľnila na rok 2002 pre SR z programu DANCEE  50 miliónov DKK.

Na obdobie 2000 – 2002 v rámci programu DANCEE boli definované nasledovné priority pre bilaterálnu spoluprácu so Slovenskou republikou:

•	Odpadové hospodárstvo – zameranie na implementáciu požiadaviek EÚ. 
•	Kvalita ovzdušia – zameranie na investície do verejného sektora – projekty na zníženie znečistenia. 
•	Kvalita vody – zameranie na regionálne plánovanie, investície do environmentálnej infraštuktúry.
•	Ochrana prírody – zameranie na implementáciu požiadaviek EÚ.
Dánsky environmentálny program mäkkých úverov v roku 2002 bol zapojený do financovania projektov diaľkového vykurovania pomocou biomasy.

2. Demokratizácia a budovanie občianskej spoločnosti, rozvoj tretieho sektora, rozvoj malého a stredného podnikania. 

Pomoc v príprave na členstvo v EÚ sa kandidátskym krajinám poskytuje prostredníctvom troch programov:
•	Prostredníctvom Programu FEU sa poskytuje technická pomoc Estónsku, Lotyšsku, Litve a Poľsku. 
•	Prostredníctvom Programu FEU+7 sa poskytuje technická pomoc Bulharsku, Českej republike, Rumunsku, Slovensku, Slovinsku, Maďarsku a Turecku. Cieľom tohto programu je kandidátskym krajinácm všeobecne pomôcť v ich predvstupovom úsilí a pri približovaní sa k EÚ. Okrem toho má tento program za úlohu podporovať dánsku zahraničnú politiku v oblasti rozširovania EÚ. Bezprostredným cieľom je pomáhať pri aproximácii práva a pri zabezpečovaní implementácie práva posilňovaním aktivít v oblasti budovania inštitúcií. Program sa zameriava aj na podporu zavádzania štrukturálnych fondov EÚ a na pomoc pri budovaní rozhodovacích procedúr EÚ a poskytovanie poradenstva v súvislosti s negociačnym procesom EÚ.
•	Finančný nástroj označovaný ako FINS Facility zabezpečuje financie pre dánske úrady a inštitúcie poverené prípravou twinningových projektov v rámci programu PHARE. 
•	Program SNG (SNŠ) - podporujú sa projekty technickej pomoci v európskych nových nezávislých štátoch, v Rusku a najmä v baltickom regióne. 
Hlavnými cieľovými skupinami v kandidátskych krajinách sú štátni zamestnanci vo verejnom sektore na ústrednej, krajskej a obecnej úrovni. Z programov sa okrem toho môžu podporovať záujmové skupiny a mimovládne organizácie pracujúce v oblasti prístupu do EÚ. 

Projekty podporené z programu DANCEE v roku 2002:

Názov projektu

Predkladateľ

Suma 
v DKK

Podpora SR v ekonomických analýzach pre účely negociácie a implementácie v rámci prístupového procesu k EÚ | NIRAS | 2 521 191
Manažment povodní na Slovensku a Ukrajine | DHI | 4 088 171
Ekonomická a technická pomoc SR pri vyjednávaní s EÚ zameraná na realizáciu aproximačných záväzkov | MŽP SR | 2 500 000
Vypracovanie Podnikateľského plánu pre Fond životného prostredia SR | Fond životného prostredia | 800 000
Program pre odpadové vody a vzdelávanie v Poprade | EKO Poprad | 2 726 408

Bytové tepelné hospodárstvo na Slovensku

Energetické centrum 
v Bratislave

180 000

Implementácia Národného systému pre inventarizáciu emisií ovzdušia | Slovenský hydrometeorologický ústav | 4 800 000

Potenciál využitia biomasy ako obnovyteľného zdroja energie v SR

Energetické centrum 
v Bratislave

750 000

Ochrana a udržateľné využívanie rašelinísk na Slovensku | Štátna ochrana prírody | 4 500 000
Založenie Centra environmentálnej výchovy – Škola ochrany prírody vo Varíne | Štátna ochrana prírody | 2 900 000
Participatívny a udržateľný manažment Tatranského národného parku | TANAP | 6 900 000
Dokumentácia spolupráce - publikácia | Slovenská agentúra životného prostredia | 350 000
SPOLU | 33 015 770

Projekty podporené z programu FEU+7 v roku 2002:

Názov projektu

Sektor

Suma 
v DKK

Pomoc ministerstvu financií SR  v oblasti nepriameho zdanenia | Ministerstvo financií SR | 1 197 000
EU Tréning žurnalistov | ÚV SR | 210 000
Podpora európskeho informačného centra | ÚV SR | 226 300
Technická asistencia a tréning  v daňovom zákonodarstve | ÚV SR | 64 000
Technická asistencia a tréning  pre farmárov | Ministerstvo pôdohospodárstva | 565 000
Interná politika EU - inštitúcií a koordinácia na národnej a EU úrovni | ÚV SR | 129 000
Techniky rokovania a vyjednávania EÚ | Ministerstvo zahraničných vecí | 253 600
Tréning a poradenstvo pre spracovanie štatistických informácií | Štatistický úrad | 540 000
Technická asistencia pri budovaní SAPARD monitorovacieho a hodnotiaceho systému | Ministerstvo pôdohospodárstva | 1 407 000
Dánska asistencia k  akreditácií žriediel | Ministerstvo hospodárstva SR | 105 571
Poradenstvo pre High-level policy | Ministerstvo pôdohospodárstva | 990 000
Seminár na vybrané témy o práve Európskej únie | ÚV SR | 58 931
Seminár zameraný tréning trénerov | ÚV SR | 205 072
Vplyv médií na integračný proces – seminár pre novinárov | ÚV SR | 331 657
Seminár o EÚ  pre 20 starostov | ÚV SR | 91 000
Politika EÚ v oblasti ochrany životného prostredia | ÚV SR | 266 234
Tréning v legislatíve štrukturálnych fondov | ÚV SR | 210 826
Inštitúcie a politika Európskej únie - úloha médií v procese integrácie | ÚV SR | 208 983

Informácie o EU – 
školenie pre štátnych úradníkov

ÚV SR

20 978

Seminár zameraný na autorské právo a patenty | Patentový úrad | 30 869
Stratégia zamestnanosti v EÚ | MPSV SR | 117 412
Seminár pre členov parlamentu SR | Parlament SR | 232 476
Technické prekážky obchodovania - seminár | MH SR | 26 916
Štátne subvencia a súťaženie - seminár | MH SR | 11 228
SPOLU | 7 500 053

Bilaterálna pomoc plynúca z Dánskeho kráľovstva na Slovensko v rámci bilaterálnej spolupráce má stúpajúcu tendenciu. V roku  2002 bolo podporených dánskou vládou 36 projektov v celkovej hodnote 7 500 053 DDK čomu odpovedá hodnota 40 515 823 EUR čo predstavuje 225 024 881 Sk.

FRANCÚZSKA REPUBLIKA

Vláda Slovenskej republiky podpísala s vládou Francúzskej republiky                              dňa 18. 10. 1999 Program kultúrnej, školskej, jazykovej, vedeckej, odbornej a inštitucionálnej spolupráce, na ktorej základe sa uskutočňovala bilaterálna spolupráca v uvedených oblastiach aj v roku 2002. 

Koordináciou spolupráce je v Slovenskej republike poverený Francúzsky inštitút v Bratislave, ktorý spoločne s Francúzskym veľvyslanectvom vyvinul z technickej pomoci nástroj francúzsko-slovenskej spolupráce, orientovaný na štyri hlavné oblasti:

•	podpora prijímania acquis communautaire: úprava textov zákonov a nariadení a ich zosúladenie s komunitárnymi normami
•	podpora vzdelávania elity štátneho a súkromného sektora: vzdelávanie pracovníkov štátnej správy, sudcov, inžinierov, manažérov atď.
•	podpora regionálneho rozvoja prostredníctvom decentralizovanej spolupráce: budovanie európskeho priestoru regiónov cez twinningové projekty medzi samosprávami
•	podpora rozvoja občianskej spoločnosti: prostredníctvom rozvoja výmen v oblasti tretieho sektora, mimovládne organizácie a združenia

Technická spolupráca pokrýva tri hlavné sektory:

•	ekonomický rozvoj a životné prostredie - projekty boli v roku 2002 orientované na ekonomický rozvoj a životné prostredie s cieľom podporiť vzdelávanie aktérov v oblasti cestovného ruchu prostredníctvom výmen skúseností a know-how. Zároveň sa zameriavala na rozvoj projektov vytvárania mikro-podnikov v danom sektore.
•	sociálny rozvoj a spolupráca v oblasti vzdelávania - bola zameraná na poskytnutie školení v oblasti spracovania plastov, ako aj riešenia sanácie obvodu Luník IX so snahou zaangažovať obyvateľov ako aktérov zlepšovania svojich životných podmienok. 
•	inštitucionálna spolupráca - v oblasti vzdelávania podporovala v roku 2002 vzdelávanie pracovníkov štátnej správy s cieľom posilnenia právneho štátu a bezpečnosti, zabezpečovala kurzy právnickej francúzštiny, výmenné pobyty za účelom využitia legislatívnych skúseností pre slovenských pracovníkov štátnej správy (pomoc v oblasti techniky prípravy zákonov), so zameraním na zákony o prechode kompetencií štátu na samosprávy a iné aktivity. 

Finančný objem technickej spolupráce  podľa sektorov:	

Sektor

SUMA
v EUR

Ekonomický rozvoj a životné prostredie | 780
Sociálny rozvoj a vzdelávacia spolupráca | 18 870
Inštitucionálna spolupráca | 89 510
Celkom | 109 160

Prehľad projektov spolupráce v roku 2002:

Typ spolupráce | Názov projektu
Doprava a verejné služby | Cyklus vyšších štúdií v oblasti správy ciest « Routes-CESROUTES »
Odborné školenia a kurzy | Vzdelávanie vedúcich pracovníkov družstiev v Bulharsku, Čechách, Rumunsku a na Slovensku
Miestny a vidiecky rozvoj | Prednáška Regionálny rozvoj a rozšírenie EÚ
Miestny a vidiecky rozvoj | Regionálny seminár o využití administratívnej štatistiky
Prírodné a environmentálne zdroje | Podpora administratívnych kapacít agentúry ISPA
Sociálny rozvoj | Vzdelávanie rómskych mediátorov
Odborné školenia a kurzy | Vzdelávanie v oblasti spracovania plastov / Plastic Omnium
Odborné školenia a kurzy | Odovzdávanie metodológie v oblasti rozvoja cestovného ruchu
Právny štát a verejné slobody – súdnictvo a vnútro | Policajná spolupráca
Právny štát a verejné slobody – súdnictvo a vnútro | Podpora slovenskej justície / kurzy právnickej francúzštiny
Miestny a vidiecky rozvoj | Životné podmienky Rómov, globálny rozvoj mestskej časti Luník IX, Košice
Administratívne zabezpečenie | Reforma decentralizácie, administratívna spolupráca
Miestny a vidiecky rozvoj | Pokračovanie zasadania starostov miest a obcí
Administratívne zabezpečenie | Vzdelávací seminár z európskej problematiky pre pracovníkov slovenskej štátnej správy
Celkom | 217 000 EUR

Celková výška poskytnutá na realizáciu projektov v rámci slovensko-francúzskej spolupráce bola vyčíslená v roku 2002 na 327 000 EUR, čo je 13 459 320 Sk.

HOLANDSKÉ  KRÁĽOVSTVO

Bilaterálna spolupráca medzi Holandským kráľovstvom a Slovenskou republikou v roku 2002 pokračovala na základe legislatívneho dokumentu: „Memorandum o porozumení o Holandskom predvstupovom programe PSO a programoch Matra na roky 2001 a 2002“. 

Slovensko-holandská bilaterálna spolupráca bola v roku 2002 charakteristická rozsiahlym spektrom nástrojov pomoci, širokou rôznorodosťou cieľových skupín a pružnými programovacími podmienkami, ktoré umožnili slovenským subjektom prihlasovať sa do programov v priebehu celého roka. Programy sa implementovali formou technickej asistencie, poradenského  servisu, konzultačnej činnosti v oblasti budovania inštitúcií a inštitucionálnych sietí od vládnej úrovne až po regionálnu úroveň.  Prostredníctvom seminárov, tréningov, porovnávacích, strategických analýz a hodnotiacich správ získali slovenské inštitúcie  know-how od holandských partnerov. 

V roku 2002 boli v rámci vyššie uvedenej spolupráce uplatnené  nasledovné nástroje pomoci: 
1.	Program MATRA a PSO – predvstupová pomoc: podporili vo všeobecnosti  aproximáciu a implementáciu acquis communautaire na Slovensku, pričom program: 
•	MATRA bol zameraný  na humanitné sektory a program PSO sa sústredil na hospodárske sektory. V roku 2002 boli prioritné oblasti podpory pre program MATRA: regionálny rozvoj, reforma verejnej správy, verejný poriadok a polícia, boj proti korupcii, aproximácia legislatívy, vzdelávanie, spravodlivosť a vnútorné záležitosti, sociálna politika a pracovné podmienky, rozvoj a reforma bytovej politiky, ľudské práva a menšiny a pre program 
•	PSO: životné prostredie, poľnohospodárstvo, doprava, financie, regionálny rozvoj, energetický sektor, všetky relevantné oblasti, v ktorých je možné zameranie na prijatie, implementáciu a posilnenie acquis alebo na fungovanie trhovej ekonomiky a schopnosti poradiť si s konkurenčným tlakom a trhovými  silami v rámci Európskej únie. 

Finančný objem tohto nástroja pomoci v roku 2002 vzrástol oproti predchádzajúcemu roku na sumu 2 575 000 EUR čo predstavuje 106 146 650 Sk. 

2.	MATRA – KAP (kleine ambasade projekten) boli projekty určené predovšetkým pre mimovládne organizácie a orgány územnej samosprávy. Program bol koordinovaný priamo veľvyslanectvom Holandského kráľovstva v Bratislave. 

V roku 2002 bolo schválených 21 projektov s celkovým finančným objemom 170 000 EUR čo je 7 007 740 Sk.

3.	Program MATRA – klasické projekty sa zameral predovšetkým na podporu tretieho sektoru. V roku 2002 bolo Holandskou vládou podporených sedem nasledovných projektov v celkovej výške 2 800 000 EUR čo je 115 421 600 Sk .

4.	V rámci programu MATRA – ADEPT ponúkla agentúra Cross Bureau prostredníctvom Úradu vládv SR v  roku 2002 pracovníkom štátnej správy možnosť zúčastniť  sa odborných 2-3 týždňových seminárov v Holandsku zameraných na: 
•	Verejné zdravie v Európskej únii, 
•	Sociálne veci a zamestnanecká politika, 
•	ISPA – životné prostredie, 
•	Ako pracuje „Brusel“, 
•	Komunikácia s verejnosťou,
•	ISPA – infraštruktúra,
•	Potravinová bezpečnosť
•	Drogová politika

5.	MATRA – PUA - program krátkych odborných misií poradcov. Slovenské inštitúcie v roku 2002 predložili do organizácie NMCP  37 žiadostí, pričom boli zrealizované nasledovné: 
•	Slovenské národné múzeum v Martine, 
•	Ministerstvo regionálneho rozvoja a výstavby SR, 
•	Ministerstvo dopravy, pôšt a telekomunikácií. 
Bilaterálna pomoc plynúca z Holandského kráľovstva na Slovensko v rámci bilaterálnej spolupráce má stúpajúcu tendenciu. V roku  2002 celková suma podporených projektov holandskou vládou dosiahla hodnotu 5 545 000 EUR čo predstavuje 228 575 990 Sk.

Projekty podporené z programu MATRA a PSO – predvstupová pomoc v roku 2002:

Názov projektu

Sektor

Suma
v EUR

Obaly a odpady z obalov | MŽP SR | 375 000
Rozvoj klientovo orientovaných a samoobslužných profesijných poradenských služieb na okresných úradoch práce | MPSV SR | 400 000
Podpora vzdelávacích programov pre zástupcov novozriadených regionálnych samospráv v oblasti regionálneho rozvoja | MVRR SR | 400 000
Zlepšovanie podnikateľského prostredia pre malé a stredné podniky. | MH SR | 400 000
Výroba, certifikácia a podmienky uvádzania do obehu množiteľského materiálu ovocných drevín | MH SR | 300 000
Inštitucionálne posilnenie Slovenskej agentúry životného prostredia – Implementácia Smernice Rady č. 96/82 (Seveso II) o priemyselnej bezpečnosti | MŽP SR | 400 000
Posilnenie inštitucionálnej základne pre bezpečný manažment chemických látok | MŽP SR | 300 000
SPOLU | 2 575 000

Projekty podporené z programu MATRA - klasická v roku 2002:

Názov projektu | Sektor

Zlepšenie environmentálnej výchovy

Ministerstvo školstva SR
Ministerstvo životného  prostredia SR

Zlepšenie vzťahov medzi políciou a verejnosťou v SR | Prezídium policajného zboru
Podpora mimovládnych organizácií v oblasti bytovej politiky na Slovensku | ZMOS, MVRR SR
Transformácia integrovaného systému v psychiatrickej starostlivosti | Integra Michalovce
Tvoj Spiš (rómska menšina) | ETP Slovensko
Podpora zdravotníckej starostlivosti  v oblasti reprodukčnej starostlivosti | Slovenská asociácia plánovaného rodičovstva
CELODIN – Podpora lokálneho myslenia a konania verejnosti | Fórum inštitút

NÓRSKE  KRÁĽOVSTVO

Nórske kráľovstvo vyčleňuje každoročne zo svojho rozpočtu pre bilaterálnu spoluprácu určité finančné prostriedky. Pre Slovenskú republiku bola na rok 2002 schválená suma pre 8 mil. NOK.

Nórske kráľovstvo má za cieľ vytvoriť platformu pre širokú a posilnenú spoluprácu Nórska s kandidátskymi krajinami počas nadchádzajúcich niekoľkých rokov, a to podporovaním užších vzťahov, rozvíjaním siete kontaktov a spolupráce v širokej škále oblastí medzi štátnymi orgánmi a mimovládnymi organizáciami a ďalej v podnikateľskom sektore, v občianskej spoločnosti a v akademickej a kultúrnej sfére.

Finančná pomoc z Nórskeho kráľovstva prichádza na Slovensko pomocou troch programov:
1.	Nórsky Akčný plán
2.	Regionálne projekty
3.	„Linking up“ – mobilita pre Európu

Hlavné ciele spolupráce sú definované v nasledujúcich prioritných cieľových oblastiach:

•	Pomôcť posilniť pokračujúci rozvoj demokracie, podpora politického pluralizmu, budovanie demokratických inštitúcií, slobodné voľby, zásady právneho štátu, a dodržiavanie základných ľudských práv, vrátane rovnosti pohlaví a odborových práv. 

•	Realizovať environmentálne opatrenia, transfer technológií a know-how prostredníctvom projektov v súkromnom a verejnom sektore, ktoré pomôžu zlepšiť environmentálnu situáciu, budovať administratívu pre ochranu životného prostredia, a ktoré podporia trvalo udržateľný rozvoj a zníženie zdravotných rizík vyplývajúcich zo znečistenia, prenosných chorôb a nedostatočnej zdravotnej bezpečnosti potravín.

•	Rozvíjať spoluprácu v oblastiach vzdelávania, výskumu a kultúry, s cieľom napomáhať vzájomné spoznávanie sa a porozumenie.

•	Podporiť projekty zamerané na systémy riadenia, verejnú správu a hladko fungujúcu trhovú ekonomiku.

•	Posilniť spoluprácu v oblasti spravodlivosti a vnútra prostredníctvom takých aktivít, ako je pomoc v budovaní účinných a adekvátnych právnych systémov, a pomoc v boji s novými hrozbami spojenými s organizovaným zločinom, prevádzačstvom, drogami, a s obchodovaním so ženami a deťmi a ich zneužívaním.

V rámci bilaterálnej slovensko-nórskej spolupráce bolo podporených 18 slovenských projektov v celkovej sume 6 394 000 NOK čo je 33 389 468 Sk.

Prehľad projektov podporených v rámci Akčného plánu v roku 2002:

Názov

Prijímateľ

Suma
v NOK

Posilňovanie ženských pozícií v regionálnom riadení | Profesionálna ženská asociácia | 160 000
Podpora malých projektov | Nórska ambasáda vo Viedni pre rôznych predkladateľov | 150 000
Štvrťročné meranie klimatických zmien v Západných Karpatoch | Geocom | 150 000
Aktivity zamerané na zvýšenie účasti voličov v parlamentných voľbách | NGO | 1 000 000
Implementovanie  agentúry pre regionálny rozvoj | MVRR SR | 400 000
Víkendová škola | Rómske centrum Čata | 376 000
SPOLU | 2 236 000

Prehľad projektov podporených v rámci „Linking up“ v roku 2002:

Názov

Prijímateľ

Suma
v NOK

Vzdelávanie a výskum v oblasti lesníctva a ochrany životného prostredia | Lesnícka škola v Banskej Štiavnici | 500 000
Profesionálne podnikanie | Pohronská podnikateľská komora | 250 000
SPOLU | 750 000

Prehľad projektov podporených v rámci regionálnych projektov v roku 2002:

Názov

Prijímateľ

Suma
v NOK

Spolupráca polície | MV SR | 225 000
Podpora mládežníckych organizácií | LNU | 133 000
Podpora lokálnych a regionálnych samospráv | Asociácia pre regionálnu a lokálnu samosprávu | 807 000
Medzinárodný kongres UICC | Liga proti rakovine | 29 000
Tréningový program Eurosai | NKÚ | 373 000
Spolupráca odborových zväzov | Slovenský odborový zväz | 986 000
Výskum a vzdelávanie | Rôzne výskumné inštitúcie v SR | 167 000
Energetická analýza budov | ENSI | 250 000
Životné podmienky Rómov | FAFO | 217 000
Malé projekty | Rôzni predkladatelia | 221 000
SPOLU | 3 408 000

LUXEMBURSKÉ VEĽKOVOJVODSTVO

V súčasnosti sa spolupráca na bilaterálnej báze realizuje medzi Slovenskou republikou a Luxemburským veľkovojvodstvom na základe Programu spolupráce medzi Ministerstvom kultúry SR, Ministerstvom školstva SR a Ministerstvom kultúry, Ministerstvom zahraničných vecí a spolupráce, Ministerstvom školstva, Ministerstvom mládeže a Ministerstvom športu Luxemburského veľkovojvodstva pre roky 2002 – 2004, ktorý vstúpil do platnosti dňom podpísania dohody, a to 28. mája 2002. Program je orientovaný na spoluprácu v oblasti kultúry, vzdelávania, mládeže a športu, pričom koordináciu zabezpečujú uvedené ministerstvá. 

Na zasadnutí Zmiešanej komisie v Luxemburgu, v dňoch 27. a 28. mája 2002 bola otvorená aj otázka vytvorenia spolupráce v ostatných oblastiach medzi vládami zmluvných strán. Napriek výmene korešpondencie medzi partnermi, Luxemburské veľkovojvodstvo v roku 2002 oficiálne nepotvrdilo záujem iniciovať spoluprácu na úrovni vlád oboch krajín vzhľadom na platný Program do roku 2004.

RAKÚSKA  REPUBLIKA

Rakúska vláda v rámci bilaterálnej spolupráce v roku 2002 uvoľnila finančné prostriedky vo výške 2 000 000 šilingov čo je 6 000 000 Sk na projekt:

„Tréning trénerov o záležitostiach EÚ a integrácii SR do EÚ“

Predkladateľom projektu bol Úrad vlády Slovenskej republiky a bol realizovaný na Úrade vlády SR prostredníctvom vzdelávacej inštitúcie AI Nova.

NEMECKÁ SPOLKOVÁ  REPUBLIKA  
	                                
Právnym nástrojom slovensko-nemeckej spolupráce je program TRANSFORM. Pri veľvyslanectve Nemeckej spolkovej republiky v Bratislave fungovalo Koordinačné stredisko hospodárskeho poradenstva, ktoré koordinovalo projekty spolupráce v rámci programu TRANSFORM. Program TRANSFORM je celonemecký program na podporu hospodárstva a vstupu kandidátskych krajín do EÚ. Bol otvorený v roku 1994 a do roku 2001 bolo v rámci neho podporených viac ako 100 slovenských projektov v celkovej sume 53 mil. DEM. Od roku 2001 program TRANSFORM prechádza do útlmu a v roku 2002 boli financované projekty, ktoré boli naprogramované pred rokom 2001 a teraz dobieha ich implementácia a realizácia.  

Cieľ bilaterálnej pomoci nemeckej vlády je zabezpečenie mieru a stability v strednej Európe a podpora rozvoja demokratických politických a hospodársky silných štátov. Aktivity slovensko-nemeckej bilaterálnej spolupráce boli zamerané na:
•	Odborné vzdelávanie a ďalšie vzdelávanie
•	Reštrukturalizáciu privatizovaných štátnych podnikov
•	Podpora turizmu

Projekty boli financované : spolkovým ministerstvom zahraničných vecí, spolkovým ministerstvom hospodárstva a technológií, spolkovým ministerstvom pre vzdelávanie a výskum, spolkovým ministerstvom financií.
Celková finančná podpora  v roku 2002 nebola vyčíslená. 

Prehľad projektov v roku  2002:

Popis projektu | Doba trvania | Prijímateľ
Medzinárodný veľtrh cvičných firiem | 2002 | Slovenské centrum cvičných firiem
Program Young Leaders | 2002 | ÚV SR
Podpora malým a stredným podnikom | 2000 - 2002 | Národná agentúra pre podporu malého a stredného podnikania
Tréning poradcov RAICs/BIC | 2000 - 2002 | Národná agentúra pre podporu SME
Podpora obuvníckej výroby vrátane vzdelávania | 1999 -2002 | Stredná odborná škola Partizánske
Podpora strojárenských podnikov | 2000-2002 | SOPK Prešov, Košice
Ochrana obchodu a zlepšenie podnikateľského prostredia | 2001-2002 | SZZ,SZK
Dátový systém BCPB | 1997-2002 | Stredisko cenných papierov
Vzdelávanie štátnych úradníkov | 1999-2002 | ÚV SR
Partnerské zväzy v oblasti zeleniny, ovocia a vína | 1998-2002 | Ministerstvo pôdohospodárstva
Rozvoj turizmu na Spiši a Gemeri | 1998 - 2002 | Kultúrne a informačné centrá na Spiši a Gemeri

SPOJENÉ  KRÁĽOVSTVO  VEĽKEJ  BRITÁNIE  a  SEVERNÉHO  ÍRSKA

Cieľom bilaterálnej spolupráce je pomôcť Slovensku úspešne dokončiť prechod na pluralistickú demokraciu a dobre riadenú trhovú ekonomiku tak, aby boli výhody  udržateľné a  rozložené na všetkých úrovniach spoločnosti. 
Strategický plán  pre SR sa zameriava na šesť výstupov na pomoc premeny Slovenska:  
•	posilnené parlamentné procesy ;
•	posilnená schopnosť štátnych orgánov životného prostredia  vykonávať strategické plánovanie, tvoriť  projekty a presadzovať regulačné opatrenia;
•	efektívnejšia a nestrannejšia  verejná správa;
•	posilnené partnerstvá medzi obcami, regiónmi a miestnymi komunitami  pri navrhovaní, financovaní a poskytovaní služieb;
•	posilnená občianska spoločnosť schopná znižovať sociálnu izoláciu a zvyšovať sociálnu súdržnosť;
•	lepšie regulovaný a transparentnejší finančný sektor.

Všetky projekty uskutočnené v rámci bilaterálnej spolupráce medzi Veľkou Britániou a Slovenskou republikou sú riadené Britským veľvyslanectvom v Bratislave. 

V roku 2002 bilaterálna pomoci pre Slovenskú republiku z Veľkej Británie prišla z troch hlavných zdrojov:

1. Program pre Slovensko - DFID – realizácia a koordinácia bilaterálnej spolupráce je v kompetencii Ministerstva pre medzinárodný rozvoj, ktoré má svoje zastúpenie na Britskom veľvyslanectve v Bratislave. Bilaterálna spolupráca so Slovenskou republikou sa realizuje na základe Strategického plánu pre Slovensko. 

Na tento program bola vyčlenená celková suma vo výške 3 000 000 libier, čo je 180 000 000 Sk.
V rámci tohto programu boli definované tri hlavné priority:

•	Občianska spoločnosť – v sume 1 200 000 libier.

-	Občianske poradenstvo - cieľom projektu je prispieť k redukovaniu sociálneho vylúčenia na Slovensku a umožniť prístup k sociálnemu a občianskemu právu radovým občanom, hlavne z chudobných a ohrozených skupín.  Účelom je zavedenie siedmich poradenských centier pre občanov. 

     -    Zníženie sociálnej chudoby a sociálneho vylúčenia - cieľom projektu je zmenšiť      
         sociálne vylúčenie na Slovensku cez poskytnutie prístupnej a odpovedajúcej             služby obyvateľstvu.  Účelom projektu je podporiť rozvoj reformy na národnej, regionálnej a mestskej úrovni a podporiť partnerstvo medzi NGOs a             magistrátom, tak ako to vyžadujú lokálne potreby a priority.

-	Zlepšenie súdnictva – cieľom projektu je podporiť na Slovensku reformné úsilie  v tejto oblasti. 
•	Posilnenie zabezpečenia v environmentálnej tvorbe projektov – v sume 225 000 libier
- Cieľom projektu je posilniť schopnosť samosprávny okresov orgánov životného prostredia  vykonávať strategické plánovanie, tvoriť  projekty a presadzovať regulačné opatrenia.  
•	Reforma miestnej samosprávy  a decentralizácii - v sume 1 000 000 libier.

-  Pomoc reforme miestnej samosprávy  - cieľom projektu je podporiť proces reformy verejnej správy a decentralizáciu na Slovensku. Táto pomoc zohráva strategickú úlohu pri formulovaní alternatívnych riešení decentralizácie politickej moci a poskytovania služieb  regiónom  a obciam.
- Posilnené parlamentné procesy – cieľom projektu je prispieť k posilneniu parlamentných moderných a efektívnych postupov. 
•	Regionálny rozvoj - v sume  250 000 libier.

- Podpora regionálneho rozvoja - cieľ projektu je zameraný na právne udržateľný, sociálny a ekonomický rozvoj na Slovensku.  Posilnenie politiky regiónov Slovenska a budovanie administratívnych kapacít na centrálnej, regionálnej a miestnej úrovni.

•	Finančné regulácie -  v sume  500 000 libier.

-  Kapitálové trhy - cieľom projektu je zavedenie fungujúceho, dobre regulovaného, otvoreného a prehľadného kapitálového trhu na Slovensku. 

- Pomoc Protimonopolnému úradu

- Technická pomoc pre Slovenskú konsolidačnú banku 

2. Program FCO – v sume  150 000 libier.

Program je pripravený v rámci Akčného plánu – spravuje ho Britské ministerstvo zahraničných vecí. Tento program je zameraný na pomoc prijatia európskej legislatívy v SR a vstupu Slovenskej republiky do EÚ. 

3. Program MOD - poskytovaný Britským ministerstvom obrany 

 Podporuje 55 projektov, ktoré sú zamerané na reformné úsilie  SR vstúpiť do euro-atlantického zoskupenia  krajín a dodržiavať ich pravidlá a regulačné nariadenia. Program je zameraný aj na jazykovú prípravu dôstojníkov.  
Bilaterálna pomoc plynúca zo Spojeného kráľovstva Veľkej Británie a Severného Írska na Slovensko v rámci bilaterálnej spolupráce má klesajúcu tendenciu. V roku  2002 celková suma podporených projektov  dosiahla hodnotu 3 325 000 libier, čo predstavuje 199 500 000 Sk.

ŠPANIELSKE KRÁĽOVSTVO

Predvstupová pomoc Španielskeho kráľovstva pre Slovensko prichádzala v roku 2002 hlavne do troch sektorov:

1.	Vzdelávanie a podpora vyučovania španielskeho jazyka

•	Bilingválne sekcie 
Španielske kráľovstvo na požiadanie Slovenskej republiky pripravilo plán vytvorenia 9 bilingválnych sekcií v rôznych regiónoch Slovenska. V roku 2002 sa otvorila nová sekcia v Banskej Bystrici. V nasledujúcich rokoch sú plánované sekcie v Komárne, Prievidzi alebo v Trenčíne, v Prešove alebo v Poprade. 

Vláda ŠK finančne podporuje tieto aktivity na bilingválnych sekciách:
-	vysielaním pedagógov – v roku 2002 to bolo 24 učiteľov,
-	vybavením kabinetov učebnými pomôckami,
-	študijné pobyty pre študentov do Španielska – 22 študentov,
-	udeľovaním štipendií pre maturantov, ktoré pokrýva štúdium na Univerzite v Granade – 3 štipendiá,
-	organizovanie a odmeňovanie víťazov Olympiády v španielskom jazyku.
•	Spolupráca s univerzitami
-	vysielanie lektorov na slovenské vysoké školy – v roku 2002 bolo vyslaných 6 lektorov,
-	udeľovanie štipendií pre slovenských vysokoškolákov – 8 študentov v roku 2002,
-	kurzy španielskeho jazyka pre slovenských učiteľov v dĺžke trvania od 2 týždňov až po 6 mesiacov – 17 učiteľov v roku 2002.
•	Špeciálne školstvo
V spolupráci s Národnou organizáciou nevidiacich Španielska prichádza podpora slovenským školám pre nevidiacich v Bratislave a Levoči.
-	učebné pomôcky – videolupa.

V roku 2002 tieto aktivity boli podporené v celkovej sume 1 950 000 Sk.

2.	Kultúra

•	Preklad
Ministerstvo školstva, kultúry a športu Španielskeho kráľovstva udeľuje každoročne podporu prekladom španielskej literatúry do slovenského jazyka.
•	Kultúrne aktivity
-	súťaž literárnej tvorby pre študentov španielčiny
-	knižný veľtrh
-	výstavy
-	koncerty

V roku 2002 táto aktivita bola podporená v celkovej sume 1 055 000 Sk.
 
3.	Zahraničné vzťahy

•	Španielska agentúra pre medzinárodnú spoluprácu Ministerstva zahraničných vecí Španielskeho kráľovstva poskytuje finančnú podporu na štúdium v špecifických a postgraduálnych kurzoch, ktoré trvajú od 5 do 12 mesiacov. V roku 2002 to bolo 8 študentov.

Bilaterálna pomoc plynúca zo Španielskeho kráľovstva na Slovensko v rámci bilaterálnej spolupráce dosiahla celkovú hodnotu 3 105 000 Sk vo všetkých troch programoch v roku 2002. 

TALIANSKA REPUBLIKA

Finančná pomoc z Talianskej republiky prichádzala na Slovensko v roku 2002 z týchto rôznych zdrojov:

1. Právnym nástrojom na realizovanie bilaterálnej pomoci v Talianskej republike pre SR je LEGGE EST č. 212 /92 o investičnej pomoci. Zodpovednosť za program bilaterálnej pomoci nesie Ministerstvo pre produktívne aktivity. Pre krajiny SVE je príspevok  maximálne do výšky 50% nákladov  projektu.

2. Zodpovednosť za neinvestičnú pomoc pre krajiny SVE nesie Ministerstvo zahraničných vecí Talianskej republiky a príspevok je maximálne do výšky 85%. 

Projekty financované na základe LEGGE 212/92 môžu byť predkladané len talianskymi firmami, ktoré musia nájsť a určiť slovenského partnera – prijímateľa pomoci.  

3. Úrad vlády Talianskej republiky každý rok rozdelí jednorazové príspevky na vzdelávanie a kultúru pre slovenské kultúrne a vzdelávacie inštitúcie. Výška týchto grantov sa schvaľuje na základe žiadosti lokálnej inštitúcie na talianskom veľvyslanectve v Bratislave.

Pomoc Talianskej republiky je zameraná na tieto oblastí:

Na podporu realizácie štrukturálnych reforiem a iniciatív zameraných na uľahčenie prechodu k formám trhového hospodárstva v krajinách strednej a východnej Európy. Ministerstvo zahraničných vecí podporuje voči týmto krajinám hospodársku, sociálnu, vedeckú, technologickú, vzdelávaciu a kultúrnu spoluprácu. Táto spolupráca na podporu procesu európskej integrácie má pomáhať valorizácii ľudských a prírodných zdrojov, upevňovaniu demokratických hodnôt pluralizmu, zaručovaniu ochrany ľudských práv v zmysle usmernení formulovaných Konferenciou pre bezpečnosť a spoluprácu v Európe.

Za prioritné sa pokladajú iniciatívy, ktoré sa budú realizovať v rámci multilaterálnej koordinácie, vykonávanej Európskym hospodárskym spoločenstvom a ďalšími medzinárodnými organizáciami, ktorých je Taliansko súčasťou. Za prioritné sa pokladajú rovnako aj zásahy určené v rámci programu hospodárskej spolupráce s krajinami zúčastňujúcimi sa „hexagonálnej iniciatívy“, ako vykonávacích programov v rámci medziregionálnej multilaterálnej spolupráce.

4. Región Veneto (Benátsko), na základe zákona Talianskej republiky číslo 212/1992 poskytol Slovenskej republike finančné prostriedky vo výške 70 000 EUR, čo je asi 2 905 000 Sk, ktoré boli určené na krytie časti nákladov na odstraňovanie povodňových škôd spôsobených v Slovenskej republike povodňami v roku 2002. 

Projekty podporené Ministerstvom výrobných činností Talianskej republiky v roku 2002:

Názov projektu

Sektor

Suma 
v EUR

Technicko-ekonomické štúdie pre rozvoj železničnej dopravy na linke Kraľovany-Trstená | MDPT SR | 413 163
Euro Tranciati – harmonizácia štandardov kvality | MH SR | 83 833,25
SPOLU | 496 996,25

Projekty podporené Ministerstvom zahraničných vecí  TR v roku 2002:

Názov projektu

Sektor

Suma 
v EUR

Informatika | MŠ SR | 212 000
Zabezpečenie kvality v sektore výroby a spracovania mlieka | MP SR | 282 000
SPOLU | 494 000

Projekty podporené Úradom vlády Talianskej republiky v roku 2002:

Názov projektu

Sektor

Suma 
v EUR

Vydania a preklady | MK SR | 8 100
Media | MK SR | 9 000
Bilingválne gymnáziá | MŠ SR | 25 000
Štipendiá | MŠ SR | 59 100
Vláda a politika integrácie - štúdium | MŠ SR | 4 000
Štúdium/ Master Degrees v Taliansku | MŠ SR | 4 100
Rozvoj výučby taliana jazyk a kultúry | MŠ SR | 15 000
Slovenské stredné školy – podpora vyučovania talianskeho jazyka | MŠ SR | 8 700
SPOLU | 133 000

Projekty podporené regiónom Benátsko v roku 2002:

Predkladateľ

Názov
projektov

Samospráva
TURZOVKA

Change the boiler and mending of boiler-room in the primary art school in Turzovka town afterthe flood in august 2002

Samospráva JOVICE | Elimination of flood results in the community Jovice
Samospráva RADOSTKA | Removing damages caused by flood in the village Radostka
STARÁ ĽUBOVŇA Nemocnica | Reconstruction after floods

Bilaterálna pomoc plynúca z Talianskej republiky na Slovensko v rámci bilaterálnej spolupráce má stúpajúcu tendenciu. V roku  2002 celková suma podporených projektov talianskou vládou dosiahla hodnotu 1 193 996,25 EUR, čo predstavuje 49 937 488,60 Sk.

ZÁVER

Úrad vlády Slovenskej republiky po prevzatí kompetencií z MZV SR v oblasti bilaterálnej pomoci členských krajín EÚ a Nórskeho kráľovstva je v pravidelnom kontakte s veľvyslancami všetkých členských štátov Európskej únie a Nórskeho kráľovstva v Slovenskej republike. Bilaterálna pomoc prebieha diplomatickou cestou aj za aktívnej spolupráce Zastupiteľských úradov Slovenskej republiky v členských krajinách EÚ a Nórskom kráľovstve.

V priebehu celého roka sa uskutočňovali bilaterálne rozhovory so zástupcami veľvyslanectiev týchto krajín na Slovensku. Na základe získaných informácií z týchto rozhovorov sa pripravovali informácie pre sektorových koordinátorov o projektovom programovaní a prioritách spolupráce jednotlivých členských štátov. Všetky informácie boli pravidelne zverejňované na domovskej stránke Úradu vlády Slovenskej republike na adrese: www.vlada.gov.sk . 

Na zvýšenie všeobecnej informovanosti a transparentnosti nakladania s prostriedkami predvstupovej pomoci SR bola vypracovaná odborom zahraničnej pomoci PHARE, bilaterálnej a multilaterálnej spolupráce ÚV SR Všeobecná koordinačná smernica a Informačná príručka. 

 Rozhodujúcu úlohu v rámci bilaterálnej pomoci má Úrad vlády SR v rámci spolupráce s Nórskom, Flámskom, Holandskom a Valónskym Spoločenstvom, Dánskom a Talianskom. Úloha ÚV SR ako koordinátora zahraničnej pomoci v týchto krajinách spočíva v : 
•	rokovaní s partnerskou krajinou o prioritných oblastiach pre poskytovanie zahraničnej pomoci na dané obdobie,
•	zverejnení výzvy na predkladanie projektov cez sektorových koordinátorov a domovskú stránku ÚV SR,
•	prijímanie projektových zámerov od predkladateľov, 
•	výber projektov na základe posúdenia súladu predložených projektov so zámerom a dohodnutými prioritami,
•	hodnotenie projektov, ich odporučenie partnerskej strane a bilaterálne rokovanie o projektoch s partnerskou stranou,
•	monitorovanie projektov.

Z uvedeného prehľadu je zrejmé, že rozsah zahraničnej pomoci SR, ktorý prichádza z členských krajín EÚ a Nórskeho kráľovstva je významný a finančná podpora vo výške 778 740 877 Sk je nezanedbateľná. O veľkom záujme o bilaterálnu pomoc svedčí prudký nárast počtu predložených projektov, ako aj stúpajúca tendencia finančnej podpory zahraničných partnerov. Oproti roku 2001 predvstupová pomoc vzrástla o 221 791 877 Sk.

Nasledujúca tabuľka a grafické znázornenie prezentujú sumárne aj vizuálne vyčíslenie zahraničnej pomoci poskytovanej Slovenskej republike v roku 2002. Niektoré krajiny ako Valónsky región a Francúzske spoločenstvo Belgického kráľovstva, Nemecká spolková republika nemohli byť zahrnuté do porovnania, pretože zahraničná podpora týchto krajín nebola vyčíslená.

Prehľad počtu podporených projektov po sektoroch v roku 2002:

SEKTOR

POČET
PROJEKTOV

Ministerstvo školstva SR | 26
Ministerstvo životného prostredia SR | 21
Ministerstvo hospodárstva SR | 17
Úrad vlády SR | 16
Nevládne organizácie | 12
Ministerstvo výstavby a regionálneho rozvoja SR | 8
Ministerstvo pôdohospodárstva SR | 7
Ministerstvo kultúry SR | 6
Ministerstvo zdravotníctva SR | 4
Rómska problematika | 4
Ministerstvo vnútra SR | 3
Ministerstvo práce, sociálnych vecí a rodiny SR | 2
Ministerstvo dopravy, pôšt a telekomunikácií SR | 2
Parlament SR | 2
Štatistický úrad SR | 2
Ministerstvo zahraničných vecí SR | 1
Ministerstvo financií SR | 1
NKÚ | 1
Patentový úrad | 1
Stredisko cenných papierov | 1
SPOLU | 138

Prehľad počtu podporených projektov po krajinách v roku 2002:

P.č.

ŠTÁT

POČET
projektov

SUMA
 v Sk

1. | Flámske spoločenstvo BK | 4 | 19 748 730
2. | Valónsky región a Francúzske spoločenstvo | 18 | neboli vyčíslené
3. | Dánske kráľovstvo | 36 | 225 024 881
4. | Francúzska republika | 14 | 13 459 320
4. | Holandské kráľovstvo | 14 | 228 575 990
5. | Nemecká spolková republika | 11 | nebola vyčíslená
6. | Nórske kráľovstvo | 18 | 33 389 468
7. | Rakúska republika | 1 | 6 000 000
8. | Španielske kráľovstvo | 6 | 3 105 000
9. | Talianska republika | 16 | 49 937 488
10. | Spojené kráľovstvo Veľkej Británie a Severného Írska | nie je určený | 199 500 000
SPOLU | 138 | 778 740 877

Ako z uvedených tabuliek vyplýva, zahraničná pomoc plynúca z bilaterálnych zdrojov predstavovala v roku 2002 značný prínos štátnym a súkromným inštitúciám pri upevňovaní trhových pravidiel, demokracie, ochrane a tvorbe životného prostredia a pri prechode a budovaní inštitúcií podľa vzoru Európskej únie.

Grafická prezentácia bilaterálnej pomoci v roku 2002: